AP พร้อมเปิดขายบ้านเดี่ยวใหม่ 5 โครงการ 7.02 พันลบ. ก.ย.นี้
AP เผย 8 เดือนกวาดยอดขาย 2.33 หมื่นลบ. พร้อมเปิดขายบ้านเดี่ยวใหม่ 5 โครงการ มูลค่ารวม 7.02 พันลบ. ภายใน ก.ย.นี้ คาดทยอยปิดการขายเพิ่มอีก 8 โครงการในไตรมาส 4/64
AP พร้อมเปิดขายบ้านเดี่ยวใหม่ 5 โครงการ มูลค่ารวม 7.02 พันลบ. ภายใน ก.ย.นี้ คาดทยอยปิดการขายเพิ่มอีก 8 โครงการในไตรมาส 4/64
13 ก.ย. 2564

นายรัชต์ชยุตม์ นันทโชติโสภณ รองกรรมการผู้อำนวยการ  สายงานพัฒนาธุรกิจกลุ่มสินค้าบ้านเดี่ยว บริษัท เอพี (ไทยแลนด์) จำกัด (มหาชน) หรือ AP เปิดเผยว่า บริษัทพร้อมเปิดตัวบ้านเดี่ยวโครงการใหม่เพิ่มอีก 5 โครงการ มูลค่าโครงการรวม 7.02 พันล้านบาท ในเดือน ก.ย.นี้ เพื่อสร้างความแข็งแกร่งและการเติบโตอย่างมั่นคง ย้ำตำแหน่งผู้นำบ้านเดี่ยวในเมืองที่พร้อมรองรับความต้องการซื้อของลูกค้า
โดยมุ่งกระจายไปหลากหลายทำเลขายดี เพื่อเติมเต็มช่องว่างของโครงการเดิมที่ปิดการขายไปแล้ว และเพื่อสร้างโอกาสความได้เปรียบในการแข่งขันที่มากขึ้น รวมไปถึงการรุกขยายพอร์ตในเซ็กเมนต์ซูเปอร์ลักชัวรี่ด้วยแบรนด์ระดับมาสเตอร์พีชอย่าง “บ้านกลางกรุง” ที่จะกลับมาปักธงในทำเลหรูใจกลางเมืองอีกครั้ง
สำหรับบ้านเดี่ยวที่เตรียมเปิดตัว 5 โครงการใหม่ ได้แก่ บ้านกลางกรุง สาธุประดิษฐ์-พระราม 3 มูลค่าโครงการ 400 ล้านบาท บนพื้นที่ดิน 2 ไร่ บ้านเดี่ยวสุดหรู 3 ชั้น ทำเลย่านสาธุประดิษฐ์ ราคา 35-60 ล้านบาท, THE CITY ปิ่นเกล้า-บรมฯ 2 มูลค่าโครงการ 2.06 พันล้านบาท ตั้งอยู่บนที่ดินขนาด 48 ไร่ บ้านเดี่ยวหรูหลังใหญ่ จำนวนเพียง 105 หลัง ทำเลบรมราชชนนี ราคา 18.9-29 ล้านบาท, THE CITY รามอินทรา-วงแหวน มูลค่าโครงการ 1.27 พันล้านบาท ตั้งอยู่บนที่ดินขนาด 34 ไร่ บ้านเดี่ยวสองชั้นสุดหรู จำนวน 108 หลัง ราคา 15.99 – 21 ล้านบาท
โดย CENTRO วิภาวดี มูลค่าโครงการ 2.09 พันล้านบาท ตั้งอยู่บนที่ดินขนาด 56 ไร่ บ้านเดี่ยวดีไซน์สไตล์โมเดิร์น พื้นที่ใหญ่ 193-274 ตร.ม. ฟังก์ชั่นครบ 4 ห้องนอน 5 ห้องน้ำ 3 ที่จอดรถ ทำเลเมือง บนถนนวิภาวดี จำนวน 233 หลัง ราคา 8.99-12 ล้านบาท และ CENTRO ราชพฤกษ์ 345 มูลค่าโครงการ 1.2 พันล้านบาท ตั้งอยู่บนขนาดที่ดิน 42 ไร่ บ้านเดี่ยวแนวคิดใหม่ ฟังก์ชั่นใหญ่ จำนวน 187 หลัง พื้นที่ขนาดใหญ่กว่า 274 ตร.ม. 4 ห้องนอน 3 ที่จอดรถ พร้อม Home Automation ทั้งหลัง บนทำเลติดถนนใหญ่ 345 ราคา 5.99 – 12 ล้านบาท
“แม้ว่าสถานการณ์ที่เกิดขึ้นในปัจจุบันจะท้าทายอย่างมาก แต่ด้วยความตั้งใจในการพัฒนาและส่งมอบบ้านเดี่ยวทุกโครงการ รวมถึง 5 โครงการใหม่ที่พร้อมในการเปิดตัวเดือนกันยายนนี้ ภายใต้แนวคิดที่เป็นจุดต่าง HYBRID LIVING นวัตกรรมบ้านที่เข้าใจชีวิต โดยเฉพาะตอบโจทย์เทรนด์ HOMEBODY การใช้ชีวิตติดบ้านท่ามกลางสถานการณ์โควิด19 และการเฟ้นหาโลเคชั่นโครงการที่ดีที่สุดในย่าน ในแพ็คเกจราคาขายที่จับต้องได้จริง โดนใจกับดีมานด์ในแต่ละย่าน ทำให้เรามั่นใจว่าจะสามารถสร้างการเติบโตได้อย่างโดดเด่นตามเป้าหมาย ทั้งในมิติการขายและการโอนกรรมสิทธิ์อย่างแน่นอน” นายรัชต์ชยุตม์ กล่าว
สำหรับภาพรวมธุรกิจอสังหาริมทรัพย์ในช่วงที่เหลือของปี 64 ยังมองเห็นสัญญาณบวกที่เริ่มปรับฟื้นตัวกลับหลังคลายล็อกดาวน์ แม้ช่วงที่ผ่านมาการแพร่ระบาดโควิด19 ทำให้เกิดการชะลอการตัดสินใจไปบ้าง แต่บริษัทพบว่ามีลูกค้าที่มองหาที่อยู่อาศัยหลังใหม่ต่อเนื่อง ส่งผลให้ 8 เดือนที่ผ่านมา บริษัทสามารถสร้างยอดขายรวมได้มากถึง 2.33 หมื่นล้านบาท โดยเป็นยอดขายจากสินค้าบ้านเดี่ยว 1.24 หมื่นล้านบาท หรือโตกว่า 36% เมื่อเทียบกับช่วงเดียวกันของปีก่อนหน้าที่ 9.1 พันล้านบาท นับเป็นการสร้างการเติบโตด้านยอดขายที่แข็งแกร่งและโดดเด่นท่ามกลางสภาวะตลาดที่ผันผวน
โดยจุดแข็งของสินค้าบ้านเดี่ยวของบริษัทที่โดดเด่น นอกเหนือจากทำเลและแพ็คเกจราคาที่สอดรับกับดีมานด์ลูกค้าในแต่ละย่านแล้ว ยังรวมถึงการผนวกประสบการณ์และการไม่หยุดพัฒนาโมเดลบ้าน ภายใต้แนวคิด HYBRID LIVING นวัตกรรมบ้านที่เข้าใจชีวิต ที่ตอบรับเทรนด์ HOMEBODY หรือการใช้ชีวิตติดบ้านในวิถีใหม่ ทั้งพื้นที่ใช้สอยในบ้านและพื้นที่ส่วนกลาง ที่ตอบโจทย์สมาชิกในครอบครัวกับการทำทุกกิจกรรมในบ้าน เพื่อให้มั่นใจว่าทุกโครงการบ้านเดี่ยวเครือเอพี จะเป็นตัวเลือกที่ดีที่สุดสำหรับลูกค้า ตามพันธกิจใหญ่ EMPOWER LIVING ที่มุ่งส่งมอบคุณภาพชีวิตที่ดี ที่ลูกค้าสามารถเลือกได้ ตอบอินไซต์การอยู่อาศัยของลูกค้าครอบครัวในวิถีใหม่ทั้งวันนี้และอนาคต
“ในช่วง 8 เดือนที่ผ่านมาบ้านเดี่ยวเครือเอพี มียอดลูกค้าเยี่ยมชมโครงการผ่านการนัดหมายล่วงหน้าทางระบบออน์ไลน์ เฉลี่ย 385 ครอบครัว/สัปดาห์ นับเป็นกระแสตอบรับที่ดีอย่างต่อเนื่อง ส่งผลให้สามารถประกาศปิดการขายไปได้ทั้งสิ้น 6 โครงการ โดยมีโครงการไฮไลท์ เช่น THE PALAZZO ศรีนครินทร์ THE CITY สาทร – สุขสวัสดิ์ และ CENTRO สะพานมหาเจษฎาบดินทร์ ที่สร้างปรากฏการณ์ยอดขายโดดเด่น และในไตรมาส 4 นี้ คาดว่าจะสามารถทยอยปิดการขายเพิ่มได้อีก 8 โครงการ” นายรัชต์ชยุตม์ กล่าว